|  |
| --- |
| **RESOLUTION** |
| Det Europæiske Økonomiske og Sociale Udvalg |
| **Stem for en forenet, demokratisk, konkurrencedygtig, bæredygtig og social Europæisk Union** |
| \_\_\_\_\_\_\_\_\_\_\_\_\_ |
| Ordførere:  **Christa Schweng** (Gruppe I)  **Cinzia Del Rio** (Gruppe II)  **Ioannis Vardakastanis** (Gruppe III) |

**DA**

|  |  |
| --- | --- |
| Retsgrundlag | Forretningsordenens artikel 52, stk. 4 |
|  | Resolution |
| Vedtaget på plenarforsamlingen | 20/3/2024 |
| Plenarforsamling nr. | 586 |
| Resultat af afstemningen (for/imod/hverken for eller imod) | 139/00/05 |

***Stem for en forenet, demokratisk, konkurrencedygtig, bæredygtig og social Europæisk Union***

Her umiddelbart inden valget til Europa-Parlamentet opfordrer vi, Det Europæiske Økonomiske og Sociale Udvalg, som repræsenterer civilsamfundsorganisationer, jer, EU-borgerne, til at bruge jeres demokratiske ret til at stemme.

Europa-Parlamentet er den eneste direkte valgte EU-institution og har medbestemmelse over EU‑lovgivningen og EU-budgettet. Det er også med til at udpege EU-kommissærerne.

Ved valget i juni, har I som EU-borgere mulighed for at vælge medlemmerne af Europa-Parlamentet og stemme for stærkere europæisk integration.

Den Europæiske Union er en succeshistorie.

Vi har gennemlevet svære tider, men ingen kan benægte, at Den Europæiske Union har været garant for fred, demokrati, økonomisk velstand og sociale fremskridt for medlemsstaterne og borgerne.

Takket være Unionen kan vi frit arbejde, studere og drive forretning i alle EU-lande.

Der er dog stadig udfordringer. Vores mest akutte bekymringer er stigende leveomkostninger og inflation, krigene ved vores grænser, migration, klimakrisen og det svindende råderum for civilsamfundet.

Intet EU-land kan klare disse udfordringer alene. Svaret er ikke nationalisme, populisme og enkeltstatsløsninger. Men derimod samarbejde og konvergens.

Kun med en **forenet, demokratisk, konkurrencedygtig, bæredygtig og social Europæisk Union** kan vi gøre virkelige fremskridt på disse områder og udjævne ulighederne og forskellene i og mellem landene.

EU bygger på de fælles værdier demokrati, beskyttelse af menneskerettighederne, ytringsfrihed, retsstat, tolerance, retfærdighed, ikkeforskelsbehandling, lighed, solidaritet og demokratisk deltagelse. Disse værdier skal hele tiden styrkes, forsvares og beskyttes. Fattigdom og social udstødelse skal for enhver pris undgås.

Vi har lært, at fred kun varer ved i økonomier og samfund, der er kendetegnet ved territorial og social samhørighed, respekt for grundlæggende rettigheder og retsstatsprincippet samt høje standarder for social retfærdighed. EU er derfor nødt til at være en indflydelsesrig global aktør for at forebygge og løse konflikter, investere i multilateralisme og opbygge varig fred.

Kun en stærk Europæisk Union vil kunne understøtte den økonomiske og sociale model ved på en effektiv og retfærdig måde at garantere økonomisk sikkerhed, fødevaresikkerhed, global konkurrenceevne og den digitale og grønne omstilling, da vores måde at leve, producere, arbejde og forbruge på vil blive forandret som følge heraf.

**Lad os arbejde for en Europæisk Union**, hvor ALLE borgere er i centrum, hvor der er muligheder for alle, og hvor alle kan udfolde deres potentiale og aktivt deltage i samfundslivet og i de nationale og europæiske politiske processer.

**Lad os arbejde for en udvidet Europæisk Union**, som gør det muligt for os at leve i et fredeligt og åbent samfund, hvor miljøet beskyttes, hvor hver eneste af os mødes med respekt, og hvor en europæisk identitet af mange forskellige kulturer forener os.

Som medlemmer af Det Europæiske Økonomiske og Sociale Udvalg arbejder vi sammen for et EU, der leverer resultater og mere effektivt opfylder borgernes, arbejdstagernes og erhvervslivets forventninger og daglige behov.

Lad os stå sammen og stemme for en forenet, demokratisk, konkurrencedygtig, bæredygtig og social Europæisk Union.

Din stemme tæller.

Bruxelles, den 20. marts 2024

Oliver Röpke

Formand for Det Europæiske Økonomiske og Sociale Udvalg

\_\_\_\_\_\_\_\_\_\_\_\_\_